Вячеслав Куприянов
Бедните бедни

Превод от руски: Нели Пигулева, —

chitanka.info

Бедните бедни, те

едва ли ще станат някога богати,

та нали само по себе си това противоречи

на самата природа на речниковия запас,

от който не можеш изхвърли нито дума

и думата беден никога няма да замени

думата богат. (Макар че бедните

може да имат богато

въображение, а при богатите

то може да е бедно, защото ги хранят

рекламните фантоми). Но думата богат,

освен всичко останало, е богата със своите

нюанси, така че дори може да се каже —

бедните богати, защото не всички ги разбират,

особено с всичките им нюанси,

а който ги разбира, не винаги ги обича,

а това вече е проява на бедност,

тъй като на бедните много неща не им достигат,

в това число и любов, затова

с любовта трябва да се борим, макар и

само заради това бедните богати

да получават повече любов.

Възможно е всичко това да е възможно

само в отвореното общество,

тоест, в обществото на всеобщата хармония,

където, съгласно партийния лозунг,

богатите и бедните са единни.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.